cimer

|  |
| --- |
| HÉVÍZ VÁROS POLGÁRMESTERE  8380 Hévíz, Kossuth Lajos u. 1. |
|  |

Iktatószám: HIV/1861-14/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. december 15-ei rendes nyilvános ülésére**

**Tárgy:** Hulladékgazdálkodási közszolgáltatási szerződéssel kapcsolatos átmeneti döntés

**Az előterjesztő:** Papp Gábor polgármester

**Készítette:**  dr. Tüske Róbert jegyző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat közigazgatási területén összefüggésben a ZALAISPA Hulladékgazdálkodási Társulás tevékenységével a hulladékgazdálkodási közszolgáltatási tevékenységet 2017. október 1-től Zalai Közszolgáltató Nonprofit Kft. látja el. A Zalai Nkft. tevékenységét a hulladékgazdálkodási közszolgáltatási szerződés, valamint közreműködői szerződés szabályozza.

Ezen hivatkozott szerződések időbeli hatálya 2022. december 31-én lejár. A hulladákgazdálkodási közszolgáltatási szerződés alapján a Hévíz város területén a közszolgáltatást (a hulladék begyűjtését, elszállítását, ártalmatlanításra átadását), a Zalai Nkft. alvállalkozója a ZALAISPA Regionális Hulladékgazdálkodási és Környezetvédelmi Nonprofit Zártkörűen Működő Részvénytársaság végzi.

Hivatkozással a lejáró szerződésekre, egyeztetést kezdeményeztünk a város területén ténylegesen hulladékszállítást végző ZALAISPA Nonprofit Zrt-vel arra vonatkozóan, hogy 2023. január 1-től a közszolgáltatás biztosítása hogyan fog megtörténni. 2022. december 6-án a ZALAISPA Nonprofit Zrt-től azt a tájékoztatást kaptuk, hogy az országosan átalakítás alatt lévő hullaékgazdálkodási rendszer keretében átdolgozás és előkészítés alatt vannak a szerződések a meghosszabbítás kezdeményezésével. A tervezetek előterjesztésének feltétele a napokon belül lezáruló engedélyezési eljárások. Ezt követően fogja megkapni az önkormányzat a vonatkozó szerződés-tervezeteket.

A ZALAISPA Nonprofit Zrt. részéről biztosítottak bennünket, hogy a közszolgáltató a közszolgáltatást továbbra is folyamatosan végezni fogja.

A vonatkozó közszolgáltatási szerződést a képviselő-testület elé terjesztjük jóváhagyásra, azonban kezdeményezem a képviselő-testület felhatalmazó rendelkezését a szerződés-tervezet áttekintése során a szükséges egyeztetések elvégzésére és amennyiben indokolt és kikerülhetetlen, a 2023. január 1-től biztosítandó folyamatos közszolgáltatás érdekében polgármester felhatalmazását a szükséges szerződés aláírására a képviselő-testület utólagos jóváhagyásával.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 19. pontja szerint – már csak 2023. június 30-ig - helyben biztosítható közfeladat a hulladékgazdálkodás.

A hulladékról szóló 2012. évi CLXXXV. törvény (a továbbiakban: Ht.) 2. § (1) bek. 27a. pont szerint *önkormányzati hulladékgazdálkodási közfeladat* *az* Mötv. 13. § (1) bekezdés 19. pontja szerinti közfeladat az önkormányzat közigazgatási területén a hulladékgazdálkodási közszolgáltatás helyi szintű részletszabályainak meghatározása, valamint a hulladékgazdálkodási közszolgáltató kiválasztása, a közszolgáltatási szerződés megkötése. E rendelkezés 2023. július 1-től hatályát veszti, mert e feladat-ellátásának megszervezése állami feladat lett.

A Ht. még 2023. június 30-ig hatályos előírásai szerint (33. §) alapján a települési önkormányzat az önkormányzati hulladékgazdálkodási közfeladat ellátását a közszolgáltatóval kötött hulladékgazdálkodási közszolgáltatási szerződés útján biztosítja. A települési önkormányzat az önkormányzati hulladékgazdálkodási közfeladat ellátására közbeszerzési eljárást folytat le, kivéve, ha a közbeszerzésekről szóló törvény (a továbbiakban: Kbt.) szerint nem kell közbeszerzési eljárást lefolytatni, a hulladékgazdálkodási közszolgáltatási szerződés megkötése nem tartozik a Kbt. alkalmazási körébe, vagy ha a hulladékgazdálkodási közszolgáltatási szerződés megkötése a Kbt. szerinti kivételi körbe esik.

A Ht. 92/H. § alapján (4) bek. hulladékgazdálkodási közszolgáltatási szerződés legfeljebb 2023. június 30. napján lejáró hatállyal köthető. A hulladékgazdálkodási közszolgáltatási szerződések e törvény erejénél fogva 2023. június 30. napján megszűnnek.

A Ht. 92/H. § (7) bek. szerint a közszolgáltatók a hulladékgazdálkodási közszolgáltatással összefüggésben új szerződést úgy köthetnek, hatályos szerződésüket úgy módosíthatják, vagy vállalhatnak más módon kötelezettséget, ha ezek hatálya legkésőbb 2023. június 30. napján lejár. A közszolgáltatók kizárólag a Hivatal jóváhagyásával köthetnek a hulladékgazdálkodási közszolgáltatás teljesítésével összefüggő szerződést, vagy vállalhatnak kötelezettséget. Nem kell a Hivatal jóváhagyását kérni az olyan szerződéshez, vagy kötelezettségvállaláshoz, amely a rendes üzletmenet keretein belül a hulladékgazdálkodási közszolgáltatás napi funkcionális működőképességének biztosításához szükséges.

A 2023. június 30-ig terjedő időre a közszolgáltatás ellátás érdekében átmenti intézkedés szükséges.

Kérem a Tisztelt Képviselő-testületet az előterjesztés megvitatására, a határozati javaslat elfogadásra.

A döntéshozatal egyszerű szótöbbséget igényel.

**2**.

**Határozati javaslat**

Hévíz Város Önkormányzat Képviselő-testülete az előterjesztésben foglaltakat tudomásul véve felhatalmazza a polgármestert, hogy a hulladékgazdálkodási közfeladat (közszolgáltatás) 2023. június 30-ig terjedő folyamatosságának biztosítása érdekében a szükséges intézkedéseket megtegye, vonatkozó jogszabályok szerint a szerződést aláírja és erről a képviselő-testületet tájékoztassa.

Felelős: Papp Gábor polgármester

Határidő: 2023. január 31.

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Zerényi Attila** | **beruházási és műszaki ügyintéző** |  |  |
| **Dr. Tüske Róbert** | **jegyző**  **törvényességi felülvizsgálat** |  |  |